作者:陳鬱
標題:寶鼎現
內容:虞弦清暑，佳氣蔥鬱，非煙非霧。人正在、東闈堂上，分瑞祥輝騰翠渚。奉玉斝，總歡呼稱頌，爭羨神光葆聚。慶誕節、彌生二佛，接踵瑤池仙母。最好英慧由天賦。有仁慈寬厚襟宇。每留念、修身忱意，博問謙勤親保傅。染寶翰、鎮規隨宸畫，心授家傳有素。更吟詠、形容雅頌，隱隱賡歌風度。恩重漢殿傳觴，宣付祝、恭承天語。對南薰初試，宮院笙簫競舉。但長願，際昇平世，萬載皇基因睹。問寢日，俟雞鳴舞拜，龍樓深處。